

**Beretningen 2018**

Beretningen handler om det seneste års aktiviteter i Fagligt Selskab for Sundhedsplejersker – fra Landskonference 2017 til 2018. Bestyrelsen vil takke repræsentanterne for kommentarer, artikler til Sundhedsplejersken og indlæg på hjemmesiden – vi lever af kontakt med medlemmerne og er altid interesserede i en konstruktiv dialog.

Det sidste år har vi forsøgt at synliggøre arbejdet i bestyrelsen ved hvert halve år at skrive til hjemmesiden [www.sundhedsplejersken.nu](http://www.sundhedsplejersken.nu), hvilke arbejdsopgaver vi har forsøgt løst og været involverede i. Dette håber vi giver jer medlemmer en fornemmelse af bestyrelsens løbende arbejde.

**Samarbejde mellem de faglige selskaber og DSR** Fagligt Selskab for Sundhedsplejersker har som altid deltaget i samarbejdet mellem de faglige selskaber, og deltaget i FS-konferencen i Vilvorde Kursuscenter med to bestyrelsesrepræsentanter.

Forespørgsel fra DSR omkring input omhandlende brug af tolke. DSR skal mødes med Rigsrevisionen, som er i gang med et afdækningsarbejde vedrørende kvalitet af tolkebrug. Baggrunden er forskellige hændelser og erfaringer med tolke og praksis, der har resulteret i dårlige forløb og misforståelser i kommunikation. Vi er kommet med følgende bidrag:

* Den professionelle tilgang er vigtig at have fokus på, og det er ikke altid oplevelsen. Der kan fra samme tolke-bureau være stor forskel på kvaliteten af tolkningen. Så valg af tolke-bureau kan ikke sikre en høj kvalitet
* For at få nuancer med i tolkningen, så er tilstedeværende tolk en fordel, da der kan læses kropssprog
* Telefontolkning kan give anonymitet for den enkelte familie
* Krav om uddannelse ville være at foretrække, hvor der også bliver indskærpet, at de alle har tavshedspligt i forhold til de enkelte samtaler – og at der var løbende kontrol af tolke og deres kompetencer
* Usikkerhed om, hvordan man bedst muligt får stoppet en tolk, der ikke oversætter – men fortolker og forklarer familien noget, som ikke er det sagte fra sundhedsplejerskens side

Kreds Midtjyllands temadag omkring ’Fremtidens Sundhedspleje’, hvor FS-Sundhedsplejersker havde en stand med til information om vores selskab.

**Medier:** Der har været mange henvendelser fra journalister (radio, landsdækkende aviser, forældremagasiner). Der har været fokus på bl.a. sexualundervisning, screeningsmetoder i sundhedsplejen ex. ADBB, Babyluger, børns fritidsaktivitet, screening for depression i graviditet samt hos fædrene, skoletoiletter, synstest, skilsmisse.

**Hjemmesiden 2018**Kirsten Birk, webredaktør

Der er dagligt besøgende på den nye hjemmeside men der kunne være flere…. Derfor vil vi gerne appellerer til, at man aktivt bruger hjemmesiden med sit login og dermed kan søge på artikler gennem tiden og finde medlemsbladet ***Sundhedsplejersken*** helt tilbage til 2007.

Hjemmesiden opdateres ca. ugentlig med nyheder fra forskellige samarbejdspartner, offentlige myndigheder, artikler m.m.

En gang om mdr. sender der nyhedsbrev ud, til de som er skrevet op til dette –

Hvis ikke du allerede får det – kan du tilmelde dig nederst på hjemmesiden [www.sundhedsplejersken.nu](http://www.sundhedsplejersken.nu)

*Tilmeld dig vores nyhedsbrev*

Når du tilmelder dig nyhedsbrevet modtager du automatisk nyheder fra Fagligt Selskab for Sundhedsplejersker.

Ligeledes kan du på hjemmesiden finde slids fra diverse oplægsholdere fra den årlige Landskonference og du kan i kalenderen se, hvad der er af konferencer, temadage m.m

Det er ligeledes på hjemmesiden, at du kan søge om legat til diverse nationale og internationale konferencer.

Der er en del annoncører, som er interesseret i at få deres reklame på hjemmesiden og på nyhedsbreve, hvilket er en del af vores økonomi og som vi har samarbejdspartneren Hanne Kjærgaard til at håndtere.

Siden sidste landskonference har vi ligeledes oprettet en ny Facebook gruppe med navnet
*Fagligt selskab for Sundhedsplejersker*. Som formanden til en hver tid vil være administrator af.

Denne grupper er **kun** for medlemmer dvs. sundhedsplejersker og sundhedsplejerske - studerende Her vil det være mulighed for debat, faglige diskussioner og indlæg i en lukket gruppe

**Fagbladet Sundhedsplejersken**

Redaktionsgruppen består af Tine Lohmann, Kirsten Birk og Dorte Fischer

Fagbladet ”Sundhedsplejersken” har fortsat profil som et tidsskrift, hvor målgruppen er Sundhedsplejersker. Vi møder en stigende interesse for vores tidsskrift fra andre interessenter, herunder biblioteker, institutioner og firmaer.

Indholdsmæssigt forsøger redaktionsgruppen at dække sundhedsfaglige temaer af relevans for vores faggruppe. Målet er at dække sundhedsplejerskernes brede fagfelt, således at der både er artikler, der rettes mod småbørns - og skole sundhedsplejersker. Også det tværfaglige område,

herunder vores samarbejde med andre faggrupper er belyst.

Vi har bestræbt os på at hvert nummer har indeholdt et tema, der har belyst sundhedsplejen fra forskellige vinkler. I 2017 har vi været privilegeret og modtaget rigtig mange gode artikler. Udfordringen, har været at have nok artikler, der passer til temaet. Derfor har vi besluttet, at vi kun laver temanumre, når vi har tilstrækkeligt mange artikler om samme emne i 2018. Vi er stolte over bladet og den kvalitet som artiklerne har. Aktive medlemmer er afgørende for bladets kvalitet.

Vi opfordrer jer derfor fortsat til at sende materiale ind til redaktionen ligeledes at sende ønsker og tanker, som I mener redaktionen kunne have glæde af. Alle former for respons hilses velkommen. Sundhedsplejersker, der har lyst til at anmelde litteratur og materialer efterlyses til stadighed. Vi gør opmærksom på, at vi ikke betaler for artikler og anmeldelser.

Grafisk layout

Det grafiske layout står Mediegruppen for med grafikeren Camilla Hansen i spidsen. Vi har været tilfredse med samarbejdet i den indeværende periode. I forhold til Landskonferencen har vi haft Rikke Stegler til at lave indstik til bladet.

Reklamer

Reklamedelen varetages af Hanne Kjærgaard fra Media Partners. Hanne Kjærgaard har løftet en udfordrende opgave i 2017, således at vi er kommet i mål i forhold til forventninger.

I det kommende år har vi valgt at prioritere tegninger til forsiden.

Som ansvarshavende redaktør vil jeg takke alle, der har bidraget med artikler samt anmeldelser af bøger til bladet.

**Medlemsdatabasen:**

Lene Petersen kasserer og medlemsansvarlig

Efter sidste generalforsamling maj 2017 er der ny kasserer på posten, som sammen med medlemmerne er ved at lære medlemssystemet at kende. Kassereren oplever et positivt samarbejde med medlemmerne via mail, telefon og SMS. Det er bestyrelsens oplevelse at medlemmerne har taget godt imod vores nye medlemssystem på [www.sundhedsplejersken.nu](http://www.sundhedsplejersken.nu)

Bestyrelsen opfordrer medlemmerne til at:

Endnu flere medlemmer bruger deres **Login** på [www.sundhedsplejersken.nu](http://www.sundhedsplejersken.nu)

Endnu flere medlemmer aktivt bruger menupunkterne:

* Min profil – se/rediger
* Legatansøgning
* Medlemsblade
* Tilmelding til PBS
* Mine betalinger
* Stop medlemskab
* Medlemmer
* Log ud

Når flere medlemmer logger ind på [www.sundhedsplejersken.nu](http://www.sundhedsplejersken.nu) med DSR-nummer og password og redigerer ”Min profil – se/rediger”, så vil medlemsregistreringen blive endnu bedre. Når de personlige oplysninger er opdaterede, og medlemskab er betalt vil bladet Sundhedsplejersken blive leveret. Vi er på den måde i fællesskab med til at optimere medlemsregistreringen.

Vi har i Fagligt Selskab for Sundhedsplejersker rigtig mange aktive medlemmer, men vi vil gerne have endnu flere. I 2017 havde vi 1337 medlemmer. Hermed en opfordring til at anbefale medlemskab af Faglig Selskab for Sundhedsplejersker. Indmeldelse sker via vores hjemmeside.

**Medlemsservice:**

Bestyrelsen vil gerne give alle medlemmer af Faglig Selskab for Sundhedsplejersker en optimal medlemsservice og vi arbejder kontinuerligt med at gøre vores hjemmeside let anvendelig og attraktiv således at flest muligt kan betjene sig selv. Vi modtager mange mails fra medlemmerne, og dem besvarer vi løbende og gør hvad vi kan for at hjælpe og vejlede.

**Økonomi:**

Fagligt selskab for Sundhedsplejersker har en positiv økonomi og medlemstallet ligger forholdsvis stabilt.

Vores konferencer kommer ud med et positivt resultat.

For at flere medlemmer kan få tilskud til konferencer m.m. blev puljen til legater øget fra 40.000 kr. til 60.000 kr. Der er flere der har søgt og modtaget legater, og derfor fortsætter vi med 60.000 kr. i puljen til legater i 2018.

Årsregnskab 2017 viser et positivt resultat på: 612.056 kr.

**Konferencer:**

Benedicte Engstrup og Kirsten Lise Andersen, Kursus og konferencegruppe.

Landskonferencen 2017 blev afholdt den 1.-2. maj på Hotel Nyborg Strand og var besøgt

af omkring 200 Sundhedsplejersker fra hele Danmark. Norden og Grønland var også

repræsenteret. Landskonferencen tema var: "Livet mellem Psyke og Soma.

Sundhedsplejersker bygger bro". Konferencen blev vurderet meget positivt af

deltagerne, som satte pris på de vidende og kompetente foredragsholdere om

relevante emner, som rammer lige ned i sundhedsplejerskerne dagligdag.

Landskonferencen 2018 skulle være afholdt den 7.-8. maj, men Fagligt Selskab for

Sundhedsplejersker har været nødsaget til at rykke konferencen grundet den varslede

strejke og lockout. LK18 afholdes derfor den 27.-28. august på Comwell Kolding. LK18

bliver særlig festlig, da vi fejrer Sundhedsplejens 80-års jubilæum og Fagligt Selskab for

Sundhedsplejerskers 40-års jubilæum. Temaet i år er: "Fremtidens Sundhedspleje. Fra

Barnets Perspektiv". Igen i år vil oplægsholderne være eksperter på deres områder

som dækker viden fra graviditet til voksenalder. Årets Sundhedsplejerske

offentliggøres på konferencen. Generalforsamlingen for medlemmer afholdes den 27.

august kl. 16.15.

**Det Nordiske Samarbejde**

Dorte Fischer og Susanne Rank Lücke

Det Nordiske Samarbejde (NoSB) Fagligt Selskab for Sundhedsplejersker er repræsenteret i NoSB styregruppen (Nordisk samarbejde for sygeplejersker og sundhedsplejersker, der arbejder med børn, ungdom og deres familier)

Formålet med NoSB er at give kundskaber og øge kvalifikationsniveauet for sundhedsplejersker og sygeplejersker, der arbejder inden for forebyggelse, sundhedsfremme og behandling af børn og unge og deres familier. Samarbejdet er et forum for faglig diskussion på det sundhedsfremmende og forebyggende område.

Det Nordisk samarbejde for sygeplejersker og sundhedsplejersker, der arbejder med børn og unge har nu eksisteret i godt 20 år. Sverige tog initiativet dengang og oprettede bestyrelsen NoSB. Der afholdes samarbejdsmøde hvert år, i forbindelse med en planlagt konference i værtslandet. NoSB består aktuelt af repræsentanter fra Norge, Sverige, Island, Færøerne og Danmark.

Til vore årlige samarbejdsmøder har hver forening forberedt en skriftlig beretning med begivenheder og aktiviteter der er aktuelle dette år. Ved mødet gives mulighed for spørgsmål og uddybning. Der udover drøftes et fagligt tema der går på tværs af vore fag.

Fagligt Selskab for Sundhedsplejersker deltog med én repræsentant i samarbejdsmødet i Reykjavik, Island. Her var emnerne søvn hos små som store, mental sundhed for kommende mødre og deres familier, misbrug af børn – kan vi screene høj risiko familier og lave tidlige indsatser.

God inspiration tages med hjem til det Faglige Selskab og kan bruges der – f.eks. til artikler i fagbladet Sundhedsplejersken eller på hjemmesiden. Følg de Nordiske landes arbejde og efterspørg viden, find nyttige links – på Facebookgruppen ”NoSB – Nordic coorperation for nurses working with children”

Ved konferencen ”Skolsköterskor 2017 – Elevhälsans medicinska indsats” blev elevernes sundhed sat i spil på forskellige områder. Prins Daniel åbnede konferencen med at slå et slag for børnenes behov for bevægelse. Derudover var der bl.a. oplæg omkring den lærende hjerne, selvmord blandt unge, ADHD og autisme, inkludering. De nordiske udfordringer lægger sig tæt op af hinanden og her er det, at vi som sundhedsplejersker kan bruge hinanden – også på tværs af landegrænser.

**Internationalt samarbejde - School Nurses international og andet**

Christina Lindhardt og Jeanne Vetterstein

Fagligt Selskab for Sundhedsplejersker arrangerede den internationale konference på vegne af GNPHN organisationen. I denne komite sidder der repræsentanter for Kenya, England, USA, Irland og Norge.

Deltagelse i CHPVH-konferencen i Telford, England. Her var der et bredt program, hvor to fuldpakkede dage kunne sammensættes med fokus på børn, unge og deres familier. Prænatal psykisk sundhed, forældreskab, skoleelevers sundhed og ikke mindst den udøvende praktikers velbefindende blev berørt. Der er også i England stor bevågenhed overfor stress og følelsen af utilstrækkelighed på dagsordenen. CPHVA17 i Cardiff var noget af hovedfokus på hvorfor indsats er vigtig for børns udvikling, både i fht at danne relationer men også i fht den helbredmæssige del af udviklingen.

Fokus på at de børn der er vokset op i et stressbelastet miljø igennem livet fortsætter med at have et højt stress niveau og videre giver dette til deres egne børn igen (the four acess: [www.aces.me.uk](http://www.aces.me.uk)).

Der var en del fokus på det positive forældreskab, at have fokus på at tage positiv føring i forældre skabet og ikke skælde så meget ud. Samt at der i England arbejdes på et forbud mod at revse børn.

**Repræsentation**

Sundhedsstyrelsen:

Deltagelse i en workshop, hvor vi havde mulighed for at give faglige input og ideer til Sundhedsstyrelsen omkring udbydelse af Satspuljen 2017-2020 ”Tidlig indsats for sårbare familier” i forhold til samarbejde mellem daginstitutioner og sundhedsplejen.

Deltagelse i en workshop, hvor vi havde mulighed for at give faglige input og ideer til Sundhedsstyrelsen omkring indsatser, der styrker den opsøgende indsats fra sundhedsplejen til målgruppen eller målretter de eksisterende ressourcer på området, så der er større fokus på udsatte og sårbare børn og familier.

Deltager i følgende arbejdsgrupper: Forløbsprogram for henholdsvis Børn og unge med angst og depression, Børn og unge med spiseforstyrrelser, Børn og unge med psykiske lidelser samt Børn og unge med ADHD (hvor vi har fået hjælp fra sundhedsplejerske i Rudersdal Kommune)

Fagligt Selskab er repræsenteret i den arbejdsgruppe under Sundhedsstyrelsen, der er ved at redigere de nye kliniske retnings linjer for amning.

Deltager i en arbejdsgruppe i SST der skal resultere i Sundhedsstyrelsens anbefalinger for livsstilsinterventioner til børn og voksne med svær overvægt.

Deltager i netværket for informationsindsatsen om HPV-vaccination. Støtte til HPV-vaccinationskampagnen, som foregår i medier – både i aviser og på de sociale medier. Forsøgt at få historier fra sundhedsplejersker rundt om i landet i forhold til, hvordan man arbejder med at få formidlet informationen ud til familierne. Desværre har der ikke været nogle tilbagemeldinger.

Diverse:

Møde vedr. det tværprofessionelle samarbejde i daginstitutionerne, hvor der er ved at blive udarbejdet en guide med praksishistorier, som har fokus på et tidligt, positivt samarbejde. Denne blev udgivet i september.

Deltaget i KL’s Social- og Sundhedspolitiske Forum i Aalborg, hvor emnet var Tendenser i velfærden – muligheder og dilemmaer. Her var vi med i debatterne omkring bl.a. ensomhed og fællesskaber blandt unge. Fokus på børn og overvægt – hvordan sætter vi ind og hvad er kommunernes ansvar? Skal kommunerne se anderledes på tilgangen – hvem kan vi bruge i det forebyggende arbejde? Selvfølgelig sundhedsplejersker!

Indlæg fra næstformanden i høringen om værdier af tidlig børneindsats, der blev afholdt af Social-, Indenrigs- og Børneudvalget på Christiansborg. Link til hele høringen <http://www.ft.dk/aktuelt/webtv/video/20161/sou/tv.3818.aspx?from=09-05-2017&to=11-05-2017&selectedMeetingType=&committee=&as=1#player>

”Mellem broccoli og bajere” – forebyggelse ifølge danskerne. Her var vi med ved offentliggørelsen af rapporten som er lavet af TrygFonden og mandagmorgen.

Folkemødet 2017, hvor Fagligt Selskab for Sundhedsplejersker var repræsenteret i 3 paneldebatter – ”Strategi for hygiejne – bedre forebyggelse i Danmark”, ”Velkommen til verden – fremtidens fødsler” & ”Jeg vil gerne være en god far, men…! - Hvordan støttes fædre?”

Interview omkring fædre og børn, hvordan vi som sundhedsplejersker arbejder med at få fædrene mere inddraget i hele forløbet omkring det at få et barn.

Ud over dette var rundt i teltene og deltog i debatterne omkring børn, familier og forebyggelse.

P1morgen – hvor debatten vedr. manglende jordemoder besøg efter fødslen og at sundhedsplejersken kommer tidligere hjem og giver hjælp til de nybagte forældre. Hele programmet kan høres på <http://www.dr.dk/radio/p1/p1-morgen/p1-morgen-2017-07-12> Sundhedsplejerske fra Favrskov og Frederiksberg Kommune deltager også løbende i udsendelsen. FS-Sundhedsplejersker udtaler sig sidst i programmet (ca. 2.45.10)

Deltager i workshop vedr. ’Unges opfattelse af køn, krop og seksualitet’ på VIVE. Optakt til udarbejdelse af rapport omkring udviklingen af dette gennem de sidste år.

I forbindelse med forrige års skandale omkring D-vitamindråber med fejl dosis laver DR nu en opfølgning på dette. Både opfølgning på, hvordan det går med de ramte familier, men også en status på, hvorledes det går med at give D-vitaminer rundt om i familierne. Benedicte er blevet interviewet og har formidlet kontakt og et besøg hos en familie.

Møderække starter vedr. ”Udvalg om bedre udveksling af relevant viden om overgange” i Børne- og Socialministeriet.

Udtalelse til DSR-journalist vedr. Regionernes ’Kortlægning af svangreomsorgen.’ Overordnet set mangler der fokus på det tværfaglige samarbejde omkring familierne, hvilket vi håber at der åbnes op for, når der skal arbejdes med revidering af Svangreomsorgen.

Center for Sundhedssamarbejde har bedt om nogle besvarelser til et europæisk samarbejdsprojekt vedr. caseload for sundhedsplejersker, herunder også skolesundhedsplejersker. Har Danmark rammer internationalt eller kommunalt. Her måtte vi svare, at det er kommunalt besluttet, hvilket serviceniveau der tilbydes borgerne samt hvilke budgetter sundhedsplejen får.

Fagligt Selskab for Sundhedsplejersker er repræsenteret i arbejdsgruppen, der planlægger den ”Nordiske ammekonference” i Danmark 2019.

Med venlig hilsen

Bestyrelsen for Fagligt Selskab for Sundhedsplejersker.